###### VABILO NA 2. NACIONALNI POHOD NA GORO OLJKO

Spoštovani člani Društva revmatikov Slovenije. Podružnica Velenje vas vabi na nacioanlni pohod, ki bo

**v soboto, 10. julija na Goro Oljko**

##### Gora oljka je 733 metrov visok kraški osamelec nad Polzelo. Na vrhu je impozantna dvostolpna cerkev Sv. Križa od koder je lep razgled na Posavsko hribovje, Pohorje, Kamniško–Savinjske alpe ter Karavanke.

Zbrali se bomo ob 10. uri na parkirnem prostoru ob cesti, ki vodi iz Polzele na Goro Oljko (3 km iz Polzele). Tam vas čaka dobrodošlica članov podružnice Velenje.

Od parkirnega prostora se bomo podali slabo uro peš, po nezahtevni poti do našega cilja.

Ob prihodu na cilj, si bomo najprej ogledali okolico s cerkvijo, nato sledi malica.

**Dostop do izhodišča:**  
Iz avtoceste Ljubljana - Celje se izključimo na izvozu Šentrupert. Zavijemo v smer Logarske doline. Po treh km zavijemo desno v smer Parižlje, Polzela. Ko po nekaj sto metrih prečkamo železniško progo, po 200 metrih zavijemo levo za Goro Oljko. Cesta nas nato pripelje v vas Podvin pri Polzeli, kjer po 1,5 km opazimo naslednjo tablo za Goro Oljko. Tu zavijemo desno in po 1,5 km zagledamo transparent čez cesto: »Parkirišče in pot na Goro Oljko 200 m naprej«. Na parkirišču vas čakamo člani podružnice Velenje.

Tisti člani, ki imajo težave s hojo se bodo lahko z avtomobili odpeljali bližje našemu cilju.

**Opis poti:**  
S parkirišča se usmerimo na cesto v smeri Gore Oljke. Cesta, ki je asfaltirana, nas mimo kapelice pripelje iz gozda na razgledna pobočja. Po dobrih 15 minutah hoje pa nas pot pripelje do gostišča Jug, kjer je vpisna skrinjica. Le malo naprej pa zapustimo cesto in se usmerimo levo navzgor na označeno peš pot, ki se zmerno vzpne skozi gozd. Po krajšem vzponu pridemo na slabšo cesto, ki ji sledimo v levo in jo po 30 m zapustimo. Nadaljujemo desno navzgor po poti, ki se kar strmo vzpenja. Kmalu strmina popusti in pot nas pripelje do naslednje kapelice, kjer nadaljujemo desno do razpotja poti. Na razpotju, kjer se nam priključi Martinova pot nadaljujemo levo in poti sledimo do vrha, katerega pa dosežemo po petih minutah nadaljnje hoje.

Zaradi dogovora o prevozu na pohod prijave zbirajo vodje podružnic do 5.7.2021. Ti pa prisotnost javijo Francu Špegel na telefon: 041 753 402, ali na mail: [franc.spegel@gmail.com](mailto:franc.spegel@gmail.com), sam bom namreč v času organizacije pohoda odsoten.

**Po sprejetih kriterijih društva, je pohod brezplačen za redne člane, podporni in družinski člani poravnajo strošek malice v višini 10 € na mestu opravljene storitve.**

Pohod bo ob vsakem vremenu, saj lahko prilagodimo čas hoje na prelepo Goro Oljko.

Peter Geršak, vodja podružnice Velenje

***POMEMBNO!***

*Srečanja/ekskurzije se udeležite le v primeru,* ***da ste povsem zdravi in brez znakov in simptomov okužbe z novim korona virusom (SARS-CoV-2):*** *povišana telesna temperatura, zamašen nos/nahod, kihanje, kašljanje, bolečine v žrelu, težko dihanje, glavobol, bolečine v mišicah, driska, slabost/bruhanje, sprememb zaznavanja vonja in/ali okusa, neobičajne utrujenosti, vnetja očesnih veznic, tako v blagi kot v težji obliki.*

*K uspešnemu preprečevanju širjenja okužbe z virusom SARS-CoV-2 odločilno pripomore odgovorno vedenje do sebe in drugih. Pomembno je, da dosledno upoštevamo preventivne ukrepe (pravilno nosimo masko, skrbimo za higieno rok in kašlja, upoštevamo varno medosebno razdaljo vsaj 1,5 oz. 2 metra), v primeru slabega počutja oziroma bolezni pa ostanemo doma in se po telefonu posvetujemo z osebnim zdravnikom.*

***Obveščamo vas tudi, da so v notranjosti gostinskih obratov lahko samo gostje, ki imajo izpolnjen pogoj PCT, kar pomeni, da imajo s seboj dokazilo*** *o negativnem rezultatu testa na virus SARS-CoV-2 s testom PCR ali testom HAG, ki ni starejši od 48 ur od odvzema brisa; dokazilo o cepljenju zoper COVID-19; dokazilo o pozitivnem rezultatu testa PCR, ki je starejši od deset dni, razen če zdravnik presodi drugače, vendar ni starejši od šest mesecev, ali potrdilo zdravnika, da je oseba prebolela COVID-19 in od začetka simptomov ni minilo več kot šest mesecev. Podrobnejša navodila glede PCT pogojev najdete na Portalu GOV.SI, na povezavi:* [*https://www.gov.si/teme/koronavirus-sars-cov-2/ukrepi-za-zajezitev-sirjenja-okuzb/*](https://www.gov.si/teme/koronavirus-sars-cov-2/ukrepi-za-zajezitev-sirjenja-okuzb/)*.*

*Občasno naredimo fotografije za namene informiranja (objava članka v glasilu Revmatik, na naši spletni strani in na družabnih omrežjih). O fotografiranju, namenu in mediju objave (kje, kdaj) Vas bomo predhodno vedno obvestili na kraju samem. Imeli boste možnost, da se v času snemanja in/ali fotografiranja umaknete iz kadra. V kolikor tega ne boste storili, bomo to razumeli kot Vaše pritrdilno dejanje (11. točka 4. člena Splošne uredbe o varstvu podatkov št. 2016/679).*